Gedagte vir die dag: ’n Gepaste antwoordFoto: pixabay.com Want so lief het God die wêreld gehad, dat Hy sy eniggebore Seun gegee het, sodat elkeen wat in Hom glo, nie verlore mag gaan nie, maar die ewige lewe kan hê. (Johannes 3:16 – 1933/1953-vertaling) Dít is die spil waarom die evangelie draai. Die kern van ons Christelike lewe. Dis die bewys van God se bodemlose liefde en sy onmeetlike genade vir mense soos ons. Dis natuurlik ook die bewys van ’n skeefgetrekte transaksie: God gee álles – en ons ontvang alles, bloot deur Hom te glo. Dis ’n oneindige voorreg om te kan weet dat ek ’n sondaar is wat deur genade gered is en nou deel van God se huisgesin mag wees. Dat ek deel mag wees van ’n ewige Koninkryk. Ek is nie meer ’n slaaf van sonde nie, maar ek mag in die vryheid en liefde leef waarin die Heilige Gees my lei. Ja, dat ek niks hiervan verdien nie en dit mildelik uit God se hand ontvang, is pure genade. Elke dag beleef ek sy krag en sy liefde, al loop ek ook soms daarvan weg … Op die geloofspad waar ons die volheid van Jesus se offer en redding en die perkeloosheid van sy liefde en reddende genade ontdek, wonder ons soms wat ons vir Hóm kan doen. Wat kán ons teruggee uit erkenning vir dit wat ons so ruimskoots ontvang – daardie Goddelike liefde, die krag en vreugde wat die Heilige Gees ons gee? Daar is een ding wat ons kan gee, die enigste: om as verloste, geliefde, vrygemaakte kinders van God met ons hele lewe dankie te sê. Here, ons kan nooit genoeg dankie sê vir dít wat Jesus vir ons aan die kruis gedoen het nie, maar ons sal ook nie ophou dankie sê nie.